Author: Gajdosova
Company: yourself

Predkladacia správa

na rokovanie vlády Slovenskej republiky k Národnej správe o stave implementácie Akčného plánu pre životné prostredie a zdravie obyvateľov Slovenskej republiky II (NEHAP II)

Vláda Slovenskej republiky na svojom rokovaní dňa 11. októbra 2000 uznesením č. 815 schválila návrh aktualizovaného Akčného plánu pre životné prostredie a zdravie obyvateľov  Slovenskej republiky II a uložila ministrovi zdravotníctva predkladať Národnú správu o stave implementácie NEHAP II vláde SR v termíne do 31. decembra 2001.
Akčný plán predstavuje dôležitý nástroj na posilnenie procesov v prospech zlepšenia environmentálneho zdravia obyvateľov, realizovaním celého súboru opatrení v oblasti environmentálneho zdravia na národnej, regionálnej i miestnej úrovni s cieľom dosiahnuť trvalé zdravie obyvateľov Slovenska v 21. storočí uplatňovaním princípov trvale udržateľného rozvoja v živote spoločnosti prostredníctvom aktivít v prospech zdravia.
Od aktualizácie akčného plánu bola vypracovaná už druhá národná správa. Jej hlavnú časť tvorí odpočet plnenia aktivít v prioritných oblastiach, a to: zdravotnej bezpečnosti potravín, pôdy, vody, ovzdušia, pracovného prostredia, bývania, vzdelávania a výchovy k environmentálnemu zdraviu, environmentálno zdravotníckých služieb, zapojenia verejnosti, ktoré sú v gestorstve jednotlivých rezortov pod ktorý daná oblasť spadá.
Predkladaný materiál bol vypracovaný na základe podkladov príslušných rezortov v súlade s uznesením vlády SR č. 815 z 11. októbra 2000 a uznesením č. 243 z 13. marca 2002. Odpočet úloh bol vykonaný v zmysle doposiaľ platnej legislatívy a rozdelenia kompetencií. Na základe nových predpisov vydaných v SR (vodný zákon a vyhlášky k nemu, zákon o verejných vodovodoch a kanalizáciách a vyhlášky k nemu), kde sa menia kompetencie niektorých rezortov, budú úlohy v zmysle nových právnych predpisov prehodnotené a zakotvené v komplexnej aktualizácií Akčného plánu pre životné prostredie a zdravie v SR.
Úlohy, ktoré sú v NEHAP II odporúčané na realizovanie na miestnej úrovni, t.j. z iniciatívy samosprávnych orgánov obcí a miest a z iniciatívy neštátnych zložiek – mimovládnych organizácií, nadácií a komunitných spoločností, neboli v tejto správe hodnotené. Vyvinúť mechanizmus na zavedenie systému účinnej spolupráce, komunikácie a vzájomnej informovanosti medzi štátnymi a neštátnymi zložkami spoločnosti je mimoriadne zložitá záležitosť. Riešenie tohto problému je však nevyhnutné a v najbližšom období bude potrebné sa zamerať na odstránenie bariér brániacich efektívnej a konštruktívnej komunikácii.
Materiál bol predložený na medzirezortné pripomienkové konanie povinne pripomienkujúcim subjektom a Úradu pre normalizáciu, metrológiu a skúšobníctvo SR. Vyhodnotenie pripomienkového konania je súčasťou materiálu.
Dňa 18.11.2002 sa na úrovni Hlavného hygienika SR konalo rozporové konanie, na ktorom bola prerokovaná zásadná pripomienka k materiálu zo strany Ministerstva pôdohospodárstva SR. Rozpor k materiálu bol odstránený. 
Vzhľadom na to, že ide o materiál informatívneho charakteru a predkladaný materiál nemá finančný, ekonomický, environmentálny vplyv ani vplyv na zamestnanosť, nebola k predkladanému materiálu vyhotovená „Doložka finančných, ekonomických, environmentálnych vplyvov a vplyvov na zamestnanosť“.